  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртилэн тӧроез Александр Бречалов кивалтэтэз ожгар ужрадысь берытскем ожгарчиослы, соослэн семьяоссылы котыр ласянь юрттонъя программа дасяны куриз. Со сярысь 24-тӥ коньывуонэ элькунысь оперативной штаблэн нырысетӥ кенешоназ вераськон мынӥз, ивортӥз улосвыл тӧролэн но кивалтэтлэн пресс-службазы. Программаын эм но мерлыко юрттэт, психологи реабилитаци, уже интыяськон, мер улонэ пыриськон чакламын луыны кулэ. Каръёсын но ёросъёсын котькуд семья борды кураторъёс юнматэмын. « Макем бадӟым саклык висъяломы мобилизовать каремъёслэн семьяоссылы, сокем капчи соослы луоз отын. Чыры-пырыез татын ӧвӧл » Александр Бречалов, Удмуртилэн тӧроез Росси азьмуртлэн косэмезъя, оперативной штабъёс котькуд улосвылын кылдытэмын. Югдурез но луыны быгатӥсь кышкыттэмлыкъёсты лыдэ басьтыса, улосвылъёс дасьлыкъя ньыль уровеньёслы люкемын. « Асьмелэн дасьлыкъя базовой уровень. Кунмуртъёслэн улоназы номыр уз в оштӥськы. Дасьлыкъя базовой уровень нырысь ик кутӥське вань нормативной базаез эскерон вылысь, со сяна, пандемия дыръя ассэ умой возьматэм ужанрадлык кутӥське. Милям ужпуммы – улосвыл но муниципал тӧрлыкъёслэсь, чаклась но эрикрадэз утись ёзэсъёслэсь ужзэс радъян » Александр Бречалов, Удмуртилэн тӧроез Штабын кӧня ке ӧръёсъя ужась группаос кылдытэмын. Ожгарчиослы но семьяоосылы юрттэт сётон одӥгез ӧр. Мукетыз – улон-вылонэз радъясь объектъёсты терроризмлэсь утён но калык пӧлын умой югдур возён. Со сяна, экономикаез азинтон, нимысьтыз ожгар ужрадлы кулэ луись вузъёсты поттонэз паськытатон. Та дыре элькунын 12 предприятиос оборонно-промышленной огъет вылэ ужало, со сяна, эшшо кӧня ке компаниос обороная кулэяськонэз быдэсъян бордын тыршо. Озьы ик гурт возёс, лэсьтӥськон, покчи но шор ёзо ужбергатон азинскыны кулэ. Ужпумъёс секытэсь, но быдэстымонэсь, пусйиз Александр Бречалов. Тодэ вайытом, 21-тӥ куарусён бере военкоматэ вазиськем мобилизованнойёслы но доброволецъёслы элькун 50 сюрс манет тыроз. Мобилизовать каремъёслэн семьяоссы юанъёсынызы #МыВместе огъяросси акцилэн ӟырдыт телефон линияз 8-800-200-34-11 номеръя жингыртыны быгато, озьы ик ӟырдыт линия Россиысь Следствиосъя комитет усьтӥз.  Тегъёс: Удмуртия Мерлык АлександрБречалов  